
    FOTOGRAFIJE OKOMITIH OSMIJEHA

  
    RIBARSKO PRIGOVARANJE

     

    ponovo lovim u sebi

na sviću

katkad mi se čini

da samo uživam u dosadi

kao kad oblutak bacaju u more

a oko njega se šire

koncentrični krugovi

jedno vrijeme

ponekad pak argonaut sam

u potrazi

sve je u traganju

ali postoji u duši

i želja da se ne misli

da se bude miran

  
    MUZIKA SFERA

     

    Hvatajući sunčev vjetar

u svoje aluminijsko jedro

jedrim prema Jupiteru

Ne tražim tamo Crni monolit

niti me zanima Crvena pjega

Čuo sam od ribara

da je tamo viđena

moja sredozemna medvjedica

Ja plovim za njom

i osluškujem

kako odjekuju Svemirom

udarci njenih peraja

  
    HERA

     

    prvog petka za mjesečine kupiš
plavu vrpcu srednje dužine, namijenjenu
djevojci koju voliš… načiniš čvor
izgovarajući peti stih tridesete sure…
ali čvor ne vežeš sve dok ne izgovoriš
cijeli stih… zatim pričvrstiš vrpcu
na lijevu ruku i tom rukom pomiluješ
djevojku koju voliš… i sve će biti u redu

Corto Maltese

     

    sjedeći u svratištu u kojem se

zgusnuo sav mrak svijeta, šutjeli

smo i pokušavali čuti rijeku uz

koju su cvjetale naše kože. tvoje

najdraže gaćice, s otiscima šapa

svih životinja koje su ti dahtale

za vratom, vijorile su oko moje

lijeve ruke, a tvoja znojna bedra

gnječila su oči gospodina koji je

za susjednim stolom pokušavao

čitati La Gazzetta dello Sport.

    Kap po kap, kapalo je

tvoje mlijeko

u taj mrak

  
    HVATAČ VJETRA

     

    dok plešem s njegovom ženom

šalješ mi poljupce koji ulaze u mene

kao ljudi u tramvaj. a on mi se

smješka.

tvoji obronci skliski

kao da ih je polila kiša,

svjetlucaju poput srebra

dok njima jedre crna jedra.

okret i pogled.

okret i pogled.

vrtim se kao vjetrenjača,

najbolji sam hvatač vjetra

u ligi

i tu mi ništa ne mogu

ni srebreni letač, ni

hogar strašni

  
    ŠEĆERNA BOLEST

     

    ti si meki

podatni porno

uzdrhtala kremšnita

na mom stolu

od koje se dobiva

šećerna bolest

    i svaki je prasak

novi svemir

    ja sam pak

napeti Apolonov luk

vižljasti krovopolagač,

crveni crijep

kojim ću pokriti hodnike

u kojima smo

se jeli

  
    PJENASTA ŽENA

     

    Što god ja kažem

Ona kaže

Sve je to tvoje tek možda

Mjehur od sapunice

Ja sam pak ona lijepa Venera

A među mojim nogama je

Crna kanibalska zvijezda

U kojoj zarobljenu držim

I svjetlost

  
    RAT ZVIJEZDA

     

    Ćutim te kao vlažnog poskoka omotana

oko gležnja. Poput lančića. Nosim te

godinama kroza svoj svemir sa strahom

i užitkom. Čekanje na tvoj ujed je

lagano masturbiranje s neprestanim

odlaganjem vrhunca

  
    FOTOGRAFIJE OKOMITIH OSMIJEHA

     

    napunivši džepove fotografijama

tvojih okomitih osmijeha

gazim u naše tragove u sipkom

pijesku i vraćam se na početak.

htio bih uloviti misao što

mi je sjedila na obrvama

kad se rasparala modra mješina

nebeska i svjetla se mlijeko

prolilo na nas

  
    DA JE KLEOPATRIN NOS BIO SAMO MALO KRAĆI

  
    DA JE KLEOPATRIN NOS BIO SAMO MALO KRAĆI

     

    Teško se oteti nemiru

iz kojeg u tebi rastu

mrke litice Gibraltara.

s kojih vidiš Afriku

rimskog imperatora dok jezikom

prevrće po usnoj duplji

tražeći zrnce Sahare.

    Taj Rimljanin

nikad nije volio javna čitanja poezije

ni njenog ljubavnika – aleksandrijskog gubavca

na kojem je sjedila u strahu –

ali na tom na kojem su čitali

Maruna, Mrkonjić i Petrak

spustio je glavu

i slušao kako sipi pijesak

u utrobi njegove kraljice.

  
    KAO DA IH NIKAD NIJE VOLJELA

     

    Anais je Nin 1933. muža varala

s Henryjem Millerom,

Antoninom Artaudom, rođakom Eduardom

i svojim ocem. Sve ih je voljela.

I muža.

Bar tako piše u Dnevniku

u koji, eto, ne sumnjam.

Kao što ne sumnjam u nju

kad kaže da ih je voljela,

i muža,

ali da su sada svi mrtvi.

Kad kaže da ih neće ni pozdraviti na ulici

ako ja tako želim.

    Ne želim, kažem,

ali ipak –

dok joj govorim da će to jednom,

poslije, nekome

reći i za mene –

opipavam ono što je rekla,

potajno gladim tu rečenicu

kao svog psa

poslije ručka.

  
    MRŠTI SE BRAČ

     

    Mršti se Brač iza tvojih leđa

ne pada kiša,

ali ti si tužna i zaljubljena

a meni smetaju prsti muškarca

koji mi podrezuje kosu.

premda su mekani, topli i nježni

kao i prsti žene koja to inače

radi. Došla si vidjeti kako me

to ona dodiruje, htjela si znati

od kojeg je svijeta to zadovoljstvo,

malo, čisto i bezinteresno,

o kojem sam ti pričao,

a sad gledaš u zrcalu

kako raste moja zlovolja.

i uzimaš pramen svoje kose

i slažeš ga iznad usana u brk

i držiš ga tako

sve dok se ne nasmiješim

  
    I BAŠ KAD SE UČINI DA JE SVE U REDU

     

    opet si nervozna.

vičeš zato što nisam oprao posuđe.

nastojiš mi prenijeti svoj nemir.

očekuješ da klimam glavom i odobravam

i ja to radim, poput pingvina.

poslije ležimo u krevetu i ližemo

si rane. i baš kad se učini

da je sve u redu ugasim

cigaretu na tvom mekom trbuhu.

  
    GUTAŠ I GASIŠ

     

    Aleksandrijske djevojke razlikuju se od drugih žena
samo po strahovitoj iskrenosti i umoru od života.

Lawrence Durrell, Aleksandrijski kvartet

     

    Gutaš svoje tablete,

gasiš televizor,

okrećeš mi tanku guzicu

i čekaš da prestaneš

biti budna.

Privijam se uz tvoja leđa

sa svom svojom ljubavlju,

umećem koljena u čašku

koju čine tvoja stegna

i tvoji listovi,

prebacujem ruku preko tvojih

kukova i ravnam dlanom

tvoj napeti trbuh.

    Ti se hvataš za moje zapešće

i kažeš:

Pitaj me sutra o tom muškarcu

s kojim si me vidio,

molim te.

  
    RANO JE I MI SMO U TOME ZAJEDNO

     

    Toliko je rano da je vani gotovo mrak.

Iz tvoje biblioteke

izbacujemo knjige koje su ti poklonili

bivši ljubavnici,

one s posvetom i one bez posvete.

Ne može se reći da nismo svjesni promašenosti

tog posla, ali smijemo se, i psujemo,

dok ih kidamo i bacamo u smeće.

Rano je jutro i mi smo u tome zajedno.

  
    SNIJEG KOJI JE UPRAVO POČEO PADATI

     

    Rekla je da se ne smijem okretati

za drugim ženama

jer ona to ne može podnijeti,

ali da nije ljubomorna na moju ženu.

    Sjedili smo na mokrim plahtama

i gledali kako se u lokvici u njenom pupku

utapa muha. Lizali se i pišali jedno

po drugom, kao psi

koji žele ostaviti trag

koji neće zatrpati snijeg

koji je upravo počeo padati.

  
    NADAM SE DA TE VIŠE NIKAD

     

    rekla je

nadam se da te više nikad

neću vidjeti.

rekla je

iziđi van i ne vraćaj se dok

ne nestanem iz ove kuće.

rekao sam da ne mora žuriti,

da moram automobil odvesti mehaničaru

i da me dugo neće biti.

obukao sam kožnu jaknu i obuo cipele.

zatim sam stajao pred vratima

i gledao kako trpa odjeću u torbu.

nakon nekoliko minuta

odškrinuo sam vrata,

i ponovno ih zatvorio.

vani pada snijeg, rekao sam

i nastavio stajati pred vratima.

    stajao sam pred vratima

i čekao da počne plakati.

čekao pravi trenutak,

uvjeren da ga i ona čeka.

  
    O ČEMU GOVORIMO KAD GOVORIMO O LJUBAVI

     

    Voljela ga je i on je

volio nju. A onda ju je ugrabio

Turčin kose svezane u rep,

oteo i gotovo silovao.

Kažem gotovo

jer ona je na kraju sama

raširila noge. Svidio joj se divlji

Turčin koji odsijeca glave kao

da su baš radi toga uzgojene u njegovu

vrtu, koji sve uzima kao da je njegovo

a nju sad eto neće, nego spava pred

šatorom i čeka da ga pozove unutra,

da mu se sama da.

    A onda ih je pronašao njen

muž, koji je bio potpuno drukčiji

muž od tvog muža.

Dok su se u klinču gušili,

od nje su tražili da rasiječe

mačem onog kojeg ne voli.

Nije joj bilo lako,

ali udarila je u muža.

Možda zato što je mislila da

joj nikad neće oprostiti,

pa je, birajući između njih dvojice,

izabrala sebe,

a možda i zato što ju je divlji Turčin

odveo tamo gdje postojana ljubav

nikad nije mogla.

    Franco Nero je ipak ubio Dragana

Nikolića, i odveo svoju ženu,

s Turčinovim cvijetom na čelu, kući.

I nije dopustio da je njezin otac

užarenim mačem oslijepi.

Njegova je ljubav bila jača od zakona

i od njenog pokušaja da ga ubije.

Sigurna u sebe, obavijala se oko

nje kao ovaj pokrivač oko nas.

  
    OBRANA I POSLJEDNJI DANI

  
    SVAKOG MI DANA NETKO ODSIJEČE GLAVU

     

    svakog mi dana netko odsiječe glavu.

to je rekla dok je podizala

suknju. zatim promuca:
ne mogu više,

i gaćice povuče u stranu.

    puhao je vjetar

i bilo je hladno i sivo.

želio sam samo da što prije sjedne na mene,

da se ugrijem.

na klupi do nas

starac nas je znatiželjno promatrao.

nije pokazivao nikakvu namjeru

da ode,

čak ni kad je njeno trzanje

postalo sasvim očito.

  
    STARI GOSPODIN KOJI JU JE ŠEVIO

     

    jučer je nazvao njezin bivši ljubavnik

starac od 60 godina

o kojem je jednom zapisala u dnevnik:

“nikad me nitko nije tako uzbuđivao.

ni prije ni poslije.”

    bio je prijatelj njezina oca

taj stari gospodin koji ju je ševio

dok je ležala u bolnici.

i poslije. koji misli

da je i nakon 15 godina

može nazvati i reći:

“vidio sam u novinama tvoju fotografiju,

sutra sam dežuran, dođi

k meni kad padne mrak.”

    pao je mrak

i ja se penjem prema bolnici.

želim vidjeti tog doktora

pod kojeg se tako uvlačila

da i danas misli

kako je dovoljno posegnuti

za telefonom i pozvati je.

  
    POPODNE SA SINOM

     

    danas sam sina vodio u grad

vidio je ljude s kojima radim, mog

šefa i šeficu, pojeo pizzu sa mnom

i mojom ljubavnicom, pitao me

zašto vičem na nju. nakon toga me poljubio.

da pokaže da je na mojoj strani.

zatim trčao po trgu,

zaspao u tramvaju

došao kući pun svijeta

koji ne razumije

ali koji je u njemu

to sigurno

našao svoje mjesto.

  
    KAO TRLJAČ U TRAMVAJU

     

    čekaš je na cesti kojom ima proć, a onda

se otreseš kao mokar pas i kreneš za njom,

satima je slijediš po gradu i gledaš kako hoda.

kako ulazi u trgovine, kako razgovara

s prodavačicama, kako kupuje novine,

kako se gura u tramvaju.

na kraju se sjetiš njenog muža,

sjetiš se kako si se zgražao nad tipom

koji ženi prisluškuje telefon.

pun krivnje privučeš joj se kroz gužvu,

prisloniš joj se s leđa

kao trljač o kojem ti je pričala,

i čekaš da se okrene.

  
    NA UZICI

     

    na razglednici koju mi je poslala iz Praga

žena dolazi kod doktora.

žena je gola, na glavi ima šešir, u desnoj ruci

kišobran a u lijevoj uzicu na kojoj je privezana

mala svinja.

na poleđini piše da je razglednicu

izabrao i kupio poznati češki književnik,

i Havelov prijatelj, koji sve razumije.

Ludvik Vaculik je svojim potpisom

ovjerio ulazak u naš život.

    nekoliko trenutaka nakon što se potpisao

Ludvik Vaculik je morao prestati pričati

o tome kako je varao ženu i

rušio komunizam,

morao je slušati kako plače

i gledati kako zamahuje tim mobitelom,

spremna da me pogodi u glavu

1000 km udaljenu od njene.

    zatim smo je zajedno smirivali:

ja sam s ove strane govorio – smiri se,

a on s one – molim vas, smirite se.

  
    SINGULARITET

     

    dok sam je čekao u restoranu, pokušavao

sam se odmoriti. najprije sam u čaši vode

rastopio šumeću tabletu vitamina, a zatim

se zaljuljao na stolici i naslonio na zid,

dovodeći tijelo u gotovo ležeći položaj.

potom sam sklopio oči i pokušao zaspati, 5 minuta,

dok mi donesu buncek. konobara nije bilo 15 minuta

a kad je napokon provirio u salu, viknuo je kuharici:
ne moraš žuriti, on spava.

na te riječi Boris Maruna podigne oči s novina,

u kojima je upravo pročitao da su Tuđmana prikopčali na

umjetna pluća, i ovlaš me pogleda. potom se opet

halapljivo vrati Tuđmanovoj bolesti i različitim

scenarijima raspleta državne krize.

moja gripa, Tuđmanova umjetna pluća i Marunin

buncek uz širom raširene novine. crna

rupa singulariteta. i gripe.

  
    NEŠTO GALOPIRAJUĆE

     

    ondaatje, durrell, carver, kavafis,

callaghan. valent, mrkonjić, petrak.

maruna. nin, miller, artaud. mahler,

gropius, werfel. pratt, campbell.

rondo, čaj u sahari i banović

strahinja. mislim da su to svi

koje sam spomenuo ili citirao.

    noćas čitam charlesa bukowskog

i želim napisati nešto poput njega,

nešto oporo i zajebano.

nešto što neće biti o njoj.

nešto što će dati misliti

svima koji to budu čitali.

  
    ISPRUŽENI

     

    ponovno u tom ružnom hotelu.

ležimo na leđima i slušamo

tog tipa i ženu kako se ševe

u sobi do nas.

pokušavamo pričati i odustajemo.

jecaji, koji uporno stižu i ispunjavaju sobu,

već nas odavno ne uzbuđuju,

to zveckanje, dvoje ljudi koji se zabadaju jedno u drugo,

mrak koji postaje sve gušći i nas dvoje

ispruženi jedno pored drugog.

    zatim odlazak, prolazak kroz špalir

vukovarskih prognanika u hodniku,

koji nas gledaju kao bešćutne uljeze

koji se dolaze jebati njima pod nosom.

    sobe, hodnici i trenuci kojih će se tijelo

sjetiti u nekom drugom trenutku

punom žudnje za ovim vremenom.

  
    REKAO JE, NEMOJ SE LJUTITI, REKLA JE, NE LJUTIM SE

     

    jučer je nazvao njezin bivši ljubavnik,

i moj prijatelj

kojeg sam prije puno godina hrabrio

da izdrži u vezi s tom nemogućom ženom.

tražio je da ga nazove kad bude sama.

    ja sam tražio da ga nazove

dok sam ja kraj nje, i da mu to, naravno,

zataji.

    rekao joj je da želi opet biti s njom.

rekla mu je da to više nije moguće.

rekao je – nemoj se ljutiti.

rekla je – ne ljutim se.

    bio sam zadovoljan onim što sam čuo

sve dok me u autobusu nije napala misao

da ga je mogla,

čim sam ja otišao,

ponovo nazvati

i reći – predomislila sam se.

    telefon je zvonio dugo

a zatim sam ja pitao:

jesi li ga zvala.

odgovorila je:

nisam.

  
    OBRANA I POSLJEDNJI DANI

     

    oboje su cvilili naslonjeni na zid – bijesni i

nesposobni da se rastanu prije nego se pomire –

a onda je ona rekla da se vrati

i donese njenu torbicu i sako.

pogledao je u ostatke svoje košulje

i u svoj goli trbuh

prije nego što je odgovorio da mu

ne pada na pamet da ide takav

među te ljude, nakon svega.

    njezine stvari nisu bile za njihovim stolom

i on se bespomoćno premještao s noge

na nogu, sve dok mu konobar nije mahnuo

spasonosno. čekao je da se vrati iz stražnje sobe,

dlanovima pokrivao goli trbuh

i gledao ljude koji su prije desetak minuta

gledali kako se mlate. kako on odlazi

a ona ga vuče za košulju i pokušava zadržati.

činilo mu se da su puni razumijevanja

dok je pritiskao njezin sako uz

svoje gole prsi i uguravao

torbicu ispod ruke. i da nisu napravili ništa

zbog čega ne bi mogli sljedećeg

petka ponovno sjediti u tom baru,

među tim ljudima.

  
    TRI FILMA

     

    
      Dora Marr, Alma Mahler, Gemma Boić,

Justine Hosnani, Nora Barnacle, Leni

Riefenstahl. Berta Bojetu.
    

  
    DRHTAVI JELENI

     

    
      kockari i ljubavnici zapravo igraju kako bi izgubili
    

     

    Pala je noć

i Mahler je otišao po Gropiusa,

dvojica muškaraca dugo su hodali u tmini, jedan iza drugog,

ne izmjenjujući ni riječi.

Kad su stigli, Mahler pozove Almu i ostavi je u salonu

s njenim ljubavnikom.

Kad Alma napokon ode po Gustava

zatekne ga

kako čita Bibliju – i drhti, siguran sam

da drhti. Zatim joj kaže:

“Ono što učiniš bit će najbolje”.

    Nekoliko minuta poslije Mahler, sa šeširom u ruci,

prati Gropiusa do ograde njihova posjeda

osvjetljujući mu put lampom.

    Potom sjeda i na rukopisu Desete simfonije

drhtavom rukom piše:

“Za tebe živjeti, za tebe umrijeti Almši”.

    Devet godina poslije Mahler je mrtav a Alma živa. Godina je

1918. i stasiti poručnik njemačke vojske i osnivač Bauhausa

Walter Gropius vraća se iz rata. Po dolasku u Beč najprije

odlazi po punačkog Franza Werfela i vodi ga doma. Tamo

taj četiri puta ranjeni graditelj gradova pada na koljena

pred Almom,

i njenim ljubavnikom,

i drhtavim glasom kaže:

“Sve je moja krivica”.

    A sutradan, za devet ili petnaest godina? A što ste mislili:

Franz Werfel – koji se proslavio novelom “Nije kriv ubojica,

kriv je ubijeni” – gleda s prozora svećenika koji svakog jutra

i večeri dolazi njegovoj ženi i

drhtavim glasom

kaže:

“To je Almina posljednja ludost”.

  
    ŠPILJA PLIVAČA

     

    Ne nasjedaj i nikad ne reci
Da je to bio san il da te uho zavelo

Konstantin Kavafis, Bog napušta Antonija

     

    Kroz mrak špilje dopirali

su odlomci nerazumljiva jezika

koji se uplitao među naše jezike,

šifrirao naše poljupce.

Još jučer skrivali smo se od tvog muža

na tržnici u Tripoliju,

a kad je pustinjski vjetar

podigao tvoje haljine

i kad su Arapi

vidjeli da ne nosiš gaćice –

skočili su na stolove,

porušili piramide od lubenica

datulja i rogača, i frkćući

pokušavali te dohvatiti u gužvi.

    Drhtala si kao Nessimovo ždrijebe

iza rebrenica pansiona

gledajući kako tvoji progonitelji

urliču na ulici, i smiju se

držeći se za jaja.

Kaži mi što kažu, rekla si

dok su se odlomci nerazumljiva jezika

uplitali među naše jezike,

a onda smo slušali kako pijesak

sipi po prozoru.

    Kao kiša u Doveru,

rekla si.

    A sutra.

Poslat ćeš me u pustinju

da tražim Rommela.

Prije nego odem gurnut ćeš mi

prste u usta i na jeziku ostaviti

kamenčić

oko kojeg će se skupljati voda.

  
    HOGG IGRA ŠAH

     

    njegova žena donese im piće

zatim sjedne do njega

i lagano raširi noge

tako da joj njihov prijatelj

vidi pičku.

Hogg je već bio osvojio protivnikove

lake figure kad se njegova žena

premjestila do njihova prijatelja

i zavukla mu ruku među noge.

lagano je prelazila dlanom preko njega

i čekala da Hogg matira svog protivnika.

zatim skine gaćice, podigne suknju

i klekne na kauč. bilo joj je sasvim

svejedno tko će joj ga od njih dvojice

prvi staviti.

  
    TREBAO BIH OTIĆI DO KUHINJE, UZETI NOŽIĆ I PREREZATI TA SLOVA

  
    TEPA MI NA SRPSKOM

     

    rano je jutro i ona me tjera

da radim, tepa mi na srpskom:
ti si moj pesnik i kaže da će me,

poput Nietzscheove sestre, držati

zaključanog u sobi, sve dok nešto ne

napišem.

    sjedam za kompjutor,

a ona sjeda na naš

crveni trosjed, koji smo kupili na

kredit, i kojem smo se veselili,

vjerujući da će nas njegova

mekoća ponovo zbližiti.

da ćemo u njegovim ulegnućima

češće kliziti jedno prema drugom.

    zatim čita što sam napisao

  
    DUHAN ZA ŽVAKANJE

     

    borili smo se s hrpom prljavog posuđa,

koje smo naslagali za sinoćnjeg tuluma, i pričali

o prijateljima. o njihovim prisilnim radnjama, o

bedru koje ju je cijelo vrijeme dodirivalo,

njegovoj ljubomornoj ženi, njenim brkovima…

    nije da ih ne volimo,

za neke bi dali i ruku i nogu, ali

kad se stvari sagledaju objektivno,

pljuvali smo po njima kao mornari

koji nakon obilaska lučkih kurvi i

krčmi sjede na krmi:

gore je mjesec, dolje valja more,

a oni praznih jaja, pljuckaju duhan

preko ograde

poslije svake rečenice.

  
    PRIPREMANJE DORUČKA

     

    ustanem od stola

i odšetam do prozora.

sivo nebo i hladno jutro,

ali u našem stanu je toplo,

a nas dvoje smo dovoljno

dobro da se zadovoljno nasmiješim.

iz komode izvučem dvogled

i pogledam:

opet to radi, viknem.

što, upita.

gleda se u ogledalu

i uporno rukama podiže guzice,

kao da će ostati tako podignute

i kad ih pusti, viknem

da nadjačam cvrčanje slanine.

  
    JA LJUBIM NJU, ONA LJUBI NJEGA, ON LJUBI MENE

     

    ja ljubim nju, ona ljubi njega,

on ljubi mene. istodobno,

tako da se naša tri nosa

cijelo vrijeme dodiruju.

to je igra koju je smislio naš sin,

od tri i pol godine, ležeći između nas

na krevetu

i slušajući

kako se svađamo

  
    JOSIPOVA MAMA

     

    jutros su mi javili da je Josip poginuo.

i ja se pokušavam sjetiti

svega onog što mi je značio,

kako smo se družili i odrastali,

nas dvojica, prijatelji, i na kraju

razišli, kao što se obično ljudi

razilaze nakon nekog vremena.

bez posebnog razloga.

želim misliti o njemu.

čini mi se da je njegova smrt

dovoljan razlog da ponovo mislim

o njemu, ali koliko god se trudio –

i ljutio na sebe – ne mogu pronaći

ništa što bi u meni bilo življe

od priča o pički njegove mame

koja je pred njim hodala

potpuno gola

  
    ŽELJEZNI LANAC SJEĆANJA

     

    namješta se na podu,

okreće glavu i lice spušta,

priljubljuje uz parket,

zatim guzicu diže visoko,

što više, gore prema

polaroidu u mojim rukama.

    moji su već odavno u krevetu

a ja uspoređujem fotografije

koje sam snimio s onima što sam ih

zaplijenio iz njenog albuma. snimljenima

prije pet, prije deset godina. također je

na koljenima, ali iza nje su njen muž,

i neki drugi muškarci.

  
    MALI NOĆNI RAZGOVOR

     

    nisam se okretao, premda je urlanje bilo

sve glasnije, i premda su rijetki

prolaznici to obavezno činili.

kad je vidjela da odmičem, i da se

neću zaustaviti, počela je trčati.

    čim je stigla do mene, izvadila je

mobitel i zaprijetila:
sad ću nazvati tvoju ženu
i reći joj da si sa mnom.

bilo je dva ujutro i nisam imao puno izbora.

kad sam čuo telefon kako zvoni

i tvoj uplašeni glas, udario sam je.

    mobitel je izletio iz njene ruke

i rasuo se po pločniku.

čučnula je i počela jecati. drukčije nego

do tada. bez bijesa. kao da joj

je netko upravo odsjekao glavu.

    
      a ti?
    

    bio sam jednako umoran kao i ona,

i znao sam da je za taj put gotovo.

zagrlio sam je a onda smo

sakupili sve dijelove telefona

koje smo uspjeli pronaći.

  
    TRKAČI

     

    izgledalo je prilično gadno

trčao je za njom i vikao kurvo jedna.

zatim ju je pokušao udariti nogom.

ona je vrišteći utrčala u samoposlugu

ispod mog prozora. spasila se, pomislio sam,

no kad se on okrenuo, krenula je za njim,

mašući rukama i vičući nešto što nisam uspio razumjeti.

    čim su zašli za ugao zgrade prešao sam

na kuhinjski prozor, i brzo se

vratio u sobu pitajući se

hoće li se ovog puta dočepati

samoposluge.

    iz trgovine su izašli ljudi koji su ga zaustavili

a onda je on otišao na jednu stranu a ona na drugu.

njihov pas je zbunjeno trčao između njih,

najprije za njom, zatim za njim,

a ja sam pomislio kako to,

gledano kroz prozor,

doista izgleda drukčije.

  
    SVE JE BAŠ ONAKO KAKO TREBA BITI

     

    kraj je kolovoza. prije desetak godina.

nepoznat muškarac i nepoznata žena

sjede za našim stolom i prepiru se.

pred nama koji smo,

za razliku od njih, tek malo pripiti.

tek toliko da se ne dignemo i odemo.

ona govori o mrljama koje je opet

pronašla na njegovim hlačama.

o kurvi koju ševi na poslu.

zatim kaže – a tako sam ga voljela, i ispriča

kako je na dan vjenčanja

svršila prije nego što je dodirnuo.

od čiste sreće.

    sinoć, u krevetu,

ležali smo i šutjeli,

slušali kako kazetofon

struže u drugoj sobi.

rekla si – sve je baš onako
kako treba biti,

a ja sam se sjetio te žene

pobožnog ushita s kojim nam je pričala

o svom orgazmu. tvoje ruke u mojoj

dok smo je slušali.

  
    TREBAO BIH OTIĆI DO KUHINJE, UZETI NOŽIĆ I PREREZATI TA SLOVA

     

    prošlo je već šest godina otkako smo kupili stan

ali ja sam tek prije nekoliko dana

ugledao slova urezana u rub zahodskih vrata.

piše – Boris.

    Boris je bio sin čovjeka koji nam je prodao stan,

Srbin zaljubljen u Hrvaticu s kojom je 1993. pao

s vrha zgrade pod prozor svoje sobe. Borisovi su

roditelji tada odselili iz grada a mi smo

njihovu priču doznali od susjeda.

nije nam se svidjelo što ćemo živjeti u stanu koji je

prodan samo zato što je njegov stanar volio osobu koju nije

smio voljeti. ali mi za to, kad smo ga kupovali, nismo

znali, a osam godina smo bili podstanari i za stan se

zadužili preko glave – branili smo se pretvarajući ga

u dom.

    ponekad bismo tu priču o našem stanu ispričali

gostima. rijetko, ozbiljno i s pijetetom, ali – eto

priznajem – i kao bizarnost koja će oživjeti šepajući

razgovor.

  
    NEDJELJNA IDILA

     

    nedjeljni obiteljski izlet na Jarun

i šetnja uz jezero ničim ometana.

onda cika i vriska gomile koja se

skupljala pred nama, zadivljeni i preplašeni

pogledi pratili su ptičara koji je poskakivao

po krhkoj ljuski zaleđenog jezera

natjerujući galebove. lak i brz zalijetao

se u pernatno mnoštvo s užitkom,

a onda je led puknuo i on se – praćen

hukom mnoštva ljudi – našao u vodi.

batrgao se u toj rupi koja se širila

sa svakim njegovim pokušajem da se izvuče.

nisam htio da moj sin gleda njegovu

borbu za život niti sam želio odgovarati

na pitanja koja su se gomilala u oblačiću

iznad njegove glave, pa smo otišli u obližnji

restoran. pričali smo o Drenovom novom

automobilu, a onda smo se u jednom

trenutku dohvatili tog psa koji je možda bio

živ, a možda i nije.

  
    MESARI

     

    već sam se navikao

da me ta mesarska sjekira

tjera u krevet.

no prije toga želim dočitati

posljednji nastavak Campbellova

stripa o Bacchusu. danas

ima četiri tisuće godina

i umoran je od previše vina i žena.

    smuca se po newyorškim krčmama i pripovijeda, za čašu

vina, kako su nekad Grkinje dolazile da ih razvali. i kraljice

i kurve. ponekad pretjera pa izvadi svoj smežurani

kurac i udari njime o stol – kao moj prijatelj Milko –

nakon čega ga obično izbace iz birtije ili pozovu policiju.

    otvaram prozor da pustim u kuću jutarnji zrak.

svinjske polovice, spremne za tranširanje,

unose u mesnicu u prizemlju,

da ih razvale.

    zatim skuham kavu i probudim Ladu.

kad ode na posao legnem

točno na ono mjesto na kojem

je ona ležala.

još osjećam toplinu njenog tijela

dok čekam da me svlada umor.

da zaboravim na tog starog boga,

njegove žene, mesare.

  
    Drago Glamuzina

    Rođen 1967. godine u Vrgorcu. Diplomirao komparativnu književnost i filozofiju na Filozofskom fakultetu u Zagrebu. Radio kao lektor, redaktor i novinar u dnevnom listu Vjesnik (1995-1997) te redaktor i zamjenik glavnog urednika u news magazinu Nacional (1997-2003). Od 2003. do 2011. glavni je urednik u izdavačkoj kući Profil, a od 2011. glavni urednik u izdavačkoj kući VBZ. Kao urednik dosad je potpisao više od 200 naslova. Bio je pokretač i programski direktor Zagrebačkog sajma knjiga, a sad je programski direktor Književnog festivala Vrisak. Živi u Zagrebu.

    Za Mesare je dobio nagradu Vladimir Nazor za knjigu godine i Kvirinovu nagradu za najbolju knjigu pjesama autora do 35 godina. Zbirka pjesama Mesari prevedena je na njemački (Wieser Verlag, Klagenfurt, 2008), makedonski (Makedonska reč, Skopje, 2004) i slovenski jezik (Litera, Maribor, 2001), a u Srbiji je objavljena 2009. godine. Zbirke Je li to sve i Everest objavljene su na makedonskom jeziku (Makedonska reč, 2010. i 2016.). Za roman Tri dobio je nagradu tportala za najbolji roman godine. Osim u Hrvatskoj Tri je dosad objavljen u Srbiji (Rende, Beograd, 2009), Makedoniji (Makedonska reč, 2009) i Sloveniji (Beletrina, 2013).

